Twee in hof na hulle glo man in polisiesel vermoorEben Meyer saam met sy verloofde, Sylvia Hamman. Foto: Facebook ŉ Woordvoerder van die Nasionale Vervolgingsgesag (NVG), Eric Ntabazalila, sê Daniel Dyosi en Sipho Mhlanga sal weer op 10 Mei in die hof verskyn wanneer hulle om borg sal aansoek doen. Dyosi en Mhlanga word daarvan beskuldig dat hulle Meyer Saterdagoggend in ŉ sel by die Durbanville-polisiestasie vermoor het nadat hy vroeër die oggend weens openbare dronkenskap in hegtenis geneem is. Hy het glo by die Stones-kroeg in Durbanville gekuier nadat hy en sy verloofde, Sylvia Hamman, glo ‘n rusie gehad het. Hy is volgens die polisie saam met agt ander mense wat ook onder die invloed was, in ’n sel aangehou. Meyer is glo omstreeks 01:30 deur twee mans in die selle aangerand. Hulle het hom na bewering herhaaldelik geskop en geslaan. ŉ Polisiewoordvoerder, lt. kol. Andre Traut, sê Meyer het aan sy beserings beswyk. Meyer laat drie dogters, Naomi (24), Sonika (22) en Inge (17) agter. Hy het ook ŉ kleinseun Marko (2).